Source: http://www.employment.gov.sk/poskytovanie-financnych-prispevkov-podla-novely-zakona-o-socialnych-sluzbach.html
Timestamp: 2013-05-21 16:56:45+00:00
Document Index: 3907400

Matched Legal Cases: ['§ 71', '§ 78', '§ 78', '§ 78', '§ 71', '§ 78', '§ 78', '§ 71', '§ 78', '§ 71', '§ 78', '§ 78']

Poskytovanie finančných príspevkov podľa novely zákona o sociálnych službách | MPSVR SR
Finančný príspevok pre zariadenia zriadené alebo založené obcou Finančný príspevok na zabezpečenie sociálnej služby u neverejného poskytovateľa Najčastejšie nedostatky a chyby pri podávaní žiadostí o finančné príspevky Novela zákona o sociálnych službách (zákon č. 50/2012 Z. z. ), ktorá nadobudla účinnosť 1.3.2012 upravuje nový spôsob financovania verejných poskytovateľov zriadených alebo založených obcou a neverejných poskytovateľov vybraných druhov sociálnych služieb – zariadenie pre seniorov, zariadenie opatrovateľskej služby, denný stacionár, nocľaháreň.
Legislatívne podmienky pre poskytovanie finančného príspevku na financovanie sociálnej služby v zariadení zriadenom alebo založenom obcou sú upravené v § 71 ods. 6 a § 78b novely zákona o sociálnych službách.
Legislatívne podmienky pre poskytovanie finančného príspevku na zabezpečenie poskytovania sociálnej služby neverejnému poskytovateľovi vybraných druhov sociálnych služieb obcou sú upravené v § 78a a § 78b novely zákona o sociálnych službách. Upozorňujeme, že obec predkladá žiadosť o finančné prostriedky pre neverejného poskytovateľa, ktorý neposkytuje sociálnu službu s cieľom dosiahnuť zisk a poskytuje sociálnu službu v zariadení, ktorým je nocľaháreň, zariadenie pre seniorov, zariadenie opatrovateľskej služby a denný stacionár. V záujme bezproblémového vybavovania žiadostí obcí o poskytovanie uvedených finančných príspevkov podľa § 71 ods. 6 a § 78a uvádzame nasledovné informácie:
Podľa § 78b ods. 3 zákona č. 448/2008 Z. z. o sociálnych službách obec doručuje na Ministerstvo práce, sociálnych vecí a rodiny SR (ďalej ministerstvo) žiadosť o finančný príspevok na rok 2013 najneskôr do 31. augusta 2012. Žiadosti doručené ministerstvu po tejto lehote nie je možné akceptovať. Adresa pre zasielanie žiadostí o poskytnutie finančného príspevku podľa § 71 ods. 6 a § 78a: Ministerstvo práce, sociálnych vecí a rodiny SR
Žiadosť je potrebné zaslať ministerstvu v dvoch vyhotoveniach (origináloch) s podpisom a pečiatkou štatutárneho zástupcu obce/mesta
Je potrebné použiť správny vzor žiadosti, t.j. v prípade predkladania žiadosti:
- o finančný príspevok na financovanie sociálnej služby v zariadení podľa § 71 ods. 6 (zariadenia zriadené alebo založené obcou) je obec povinná použiť žiadosť uvedenú v prílohe č. 7 zákona o sociálnych službách. Žiadosť nájdete aj TU http://www.employment.gov.sk/financny-prispevok-pre-zariadenia-zriadene-alebo-zalozene-obcou.html
- o finančné prostriedky na úhradu výdavkov na finančný príspevok na zabezpečenie poskytovania sociálnej služby podľa § 78a (pre zariadenia neverejných poskytovateľov sociálnej služby) je obec povinná použiť žiadosť uvedenú v prílohe č. 8 zákona o sociálnych službách. Žiadosť nájdete aj TU http://www.employment.gov.sk/financny-prispevok-na-zabezpecenie-socialnej-sluzby-u-neverejneho-poskytovatela.html
žiadosť je potrebné vyplniť podľa predtlače, vzor nemeniť, nevypúšťať riadky, pri identifikačných údajoch vyplniť v prílohe č. 8 údaje i za neverejného poskytovateľa ako i za zariadenie, pre ktoré je príspevok určený (aj v prípade, že sú rovnaké).
O finančný príspevok pre neverejného poskytovateľa podľa § 78a vždy žiada obec, v ktorej území sa sociálna služba poskytuje, bez ohľadu na trvalý pobyt prijímateľov sociálnej služby a to na základe písomnej žiadosti neverejného poskytovateľa. Ak je v obci viacero poskytovateľov (verejných alebo neverejných) obec podáva žiadosť za každého poskytovateľa na osobitnom tlačive žiadosti o finančný príspevok. Ak poskytovateľ poskytuje viac druhov sociálnych služieb (aj v rámci 1 zariadenia sociálnych služieb), rovnako podáva žiadosť o finančný príspevok za každý druh sociálnej služby osobitne. Písomná žiadosť, ktorú neverejný poskytovateľ podáva obci síce nie je formalizovaná, ale jej obsahom musia byť všetky náležitosti, ktoré sú obsiahnuté v prílohe č. 8 novely zákona o sociálnych službách. Finančné príspevky sa poskytujú na celý príslušný rok (t.j 12 mesiacov). Celková požadovaná suma finančného príspevku (finančných prostriedkov) na financovanie sociálnej služby na rok 2013 sa vypočíta ako súčin počtu miest v zariadení a ročnej výšky finančného príspevku uvedenej v 2. stĺpci prílohy č. 4a (pre verejných) a prílohe č. 6 (pre neverejných poskytovateľov). V prípade, že sa požaduje finančný príspevok na menej mesiacov (zariadenie nebude prevádzkované celý rok) je potrebné uviesť počet mesiacov, na ktorý sa príspevok požaduje a vychádzať z mesačnej výšky finančného príspevku (1. stĺpec prílohy č. 4a, resp. prílohy č. 6).
Ku každej žiadosti je potrebné doložiť doklad preukazujúci zápis do registra – výpis z registra poskytovateľov sociálnych služieb alebo registračnú kartu. Finančný príspevok sa žiada na celú kapacitu zariadenia zapísanú v registri poskytovateľov sociálnych služieb. Kapacitu zariadenia preukazuje žiadateľ kópiou dokladu o zápise do registra, z ktorého je zrejmé aká je kapacita pre daný druh sociálnej služby, ktorú žiadateľ požaduje financovať. Ak poskytovateľ poskytuje viacero druhov sociálnych služieb v rámci jedného zariadenia(napr. zariadenie pre seniorov a zariadenie opatrovateľskej služby) musí byť z dokladu o registrácii zrejmé, aká je kapacita pre každý druh poskytovanej sociálnej služby. Finančný príspevok nie je možné poskytnúť na vyšší počet klientov, ako je uvedené v zápise do registra, napr. ak v súčasnosti prebieha rekonštrukcia a po jej ukončení bude vyššia kapacita zariadenia. Finančný príspevok nie je možné poskytnúť počas roka, napr. ak dôjde k zvýšeniu kapacity zariadenia. Ak poskytovateľ finančný príspevok nevyužije na stanovený účel, bude povinný finančné prostriedky vrátiť v rámci zúčtovania (neverejný poskytovateľ zúčtováva finančný príspevok obci, s ktorou má uzatvorenú zmluvu o poskytnutí finančného príspevku). publikované: 24.02.2012